b"\n_START_ARTICLE_\nRestoranas\n_START_PARAGRAPH_\nRestoranas (pranc. restaurer 'atstatyti, sustiprinti', angl. restaurant)\xc2\xa0\xe2\x80\x93 vidutin\xc4\x97s ar auk\xc5\xa1tos klas\xc4\x97s maitinimo paskirties \xc4\xafstaiga dirbanti pagal auk\xc5\xa1tus kokyb\xc4\x97s ir kult\xc5\xabros standartus bei orientuota \xc4\xaf \xc5\xbemoni\xc5\xb3 socializacijos poreikius. Da\xc5\xbenai veikia kaip tam tikros \xc5\xa1alies virtuv\xc4\x97s, laikotarpio, maisto r\xc5\xab\xc5\xa1ies ar g\xc4\x97rimo kult\xc5\xabros saugotoja, puosel\xc4\x97toja ir skleid\xc4\x97ja._NEWLINE_Pagrindinis d\xc4\x97mesys skiriamas vir\xc4\x97j\xc5\xb3 meistri\xc5\xa1kumui, aplinkai, aptarnavimo kult\xc5\xabrai, etiketui bei patiekal\xc5\xb3 kokybei ir pateikimui. Naudojami kokybi\xc5\xa1ki ir kiek \xc4\xafmanoma \xc5\xa1vie\xc5\xbei produktai, laikomasi kult\xc5\xabrai b\xc5\xabdingo pateikimo bei aptarnavimo, gali b\xc5\xabti atkuriama ir visa autenti\xc5\xa1ka aplinka._NEWLINE_Maistas gaminamas vietoje pagal u\xc5\xbesakym\xc4\x85 i\xc5\xa1 meniu arba lankytoj\xc5\xb3 pageidavimus, dirba profesionalus barmenas, virtuv\xc4\x97s \xc5\xa1efas, barista ir/ar somelj\xc4\x97. Darbuotojai paprastai turi ilgamet\xc4\x99 patirt\xc4\xaf, b\xc5\xabna baig\xc4\x99 specializuotus etiketo, teorijos bei praktinius mokymus, sta\xc5\xbeuojasi._NEWLINE_Restoranuose gali b\xc5\xabti rengiami pob\xc5\xabviai, banketai, fur\xc5\xa1etai, verslo susitikimai, degustacijos ar kiti auk\xc5\xa1to kult\xc5\xabrinio lygio renginiai._NEWLINE_Vie\xc5\xa1bu\xc4\x8di\xc5\xb3 nuo 4 \xc5\xbevaig\xc5\xbedu\xc4\x8di\xc5\xb3 patalpose restoranas privalomas.\n_START_SECTION_\nVakar\xc5\xb3 Europa\n_START_PARAGRAPH_\nVakar\xc5\xb3 Europoje nuo antikos laik\xc5\xb3 \xc5\xbeinomos u\xc5\xbeeigos ir tavernos, bet jos paprastai aptarnaudavo keliautojus, vietiniai gyventojai jose retai valgydavo. Restoranai, kaip maitinimo \xc4\xafmon\xc4\x97s, kurios gamina sve\xc4\x8di\xc5\xb3 u\xc5\xbesakytus patiekalus, atsirado tik XVIII a. Pagal Gineso rekord\xc5\xb3 knyg\xc4\x85 seniausias tebeveikiantis restoranas yra Sobrino de Botin Madride (Ispanija), veikiantis nuo 1725\xc2\xa0m. Seniausiu restoranu skelbiasi ir Stiftskeller St. Peter Zalcburge (Austrija), kuris, manoma, buvo \xc4\xafkurtas 803\xc2\xa0m., dar valdant Karoliui Did\xc5\xbeiajam._NEWLINE_\xc5\xbdodis restaurant atsirado XVI a., jis tuomet rei\xc5\xa1k\xc4\x97 'maistas, kuris atstato j\xc4\x97gas', taip tada vadino tir\xc5\xa1t\xc4\x85, prieskoniais pagardint\xc4\x85 sriub\xc4\x85. O maitinimo \xc4\xafmon\xc4\x97 pirm\xc4\x85 kart\xc4\x85 taip buvo pavadinta 1765\xc2\xa0m. Pary\xc5\xbeiuje. Taip vadino sriub\xc5\xb3 pardav\xc4\x97jo Boulanger u\xc5\xbeeig\xc4\x85. Pirmas klasikinis restoranas (lankytojai s\xc4\x97di prie atskir\xc5\xb3 stal\xc5\xb3, gauna patiekalus atskiruose induose, maist\xc4\x85 renkasi i\xc5\xa1 valgiara\xc5\xa1\xc4\x8di\xc5\xb3, o restoranas turi nurodytas darbo valandas) buvo Grand Taverne de Londres ('Did\xc5\xbeioji Londono Taverna'), 1782\xc2\xa0m. \xc4\xafkurta Pary\xc5\xbeiuje. Jos \xc4\xafk\xc5\xabr\xc4\x97jas buvo Antoine Beauvilliers, \xc5\xbeinomiausias to meto kulinarijos ra\xc5\xa1ytojas ir gastronomijos autoritetas. Vienas jo veikalas, L\xe2\x80\x99Art du cuisinier (1814), tapo standartine kulinarijos knyga._NEWLINE_Restoranai tapo \xc4\xafprasti po Did\xc5\xbeiosios Pranc\xc5\xabzijos revoliucijos, d\xc4\x97l kurios aristokratai buvo priversti b\xc4\x97gti ir paliko be darbo tarnus. Daug tarn\xc5\xb3, geb\xc4\x97jusi\xc5\xb3 gaminti puik\xc5\xb3 maist\xc4\x85, liko be darbo, tuo tarpu \xc4\xaf Pary\xc5\xbei\xc5\xb3 atvyko nema\xc5\xbeai provincial\xc5\xb3, netur\xc4\x97jusi\xc5\xb3 kur valgyti. Restoranai buvo patogus problemos sprendimas tiek vieniems, tiek kitiems. Taip gim\xc4\x97 Pranc\xc5\xabzijos restoran\xc5\xb3 tradicija._NEWLINE_Restoranai \xc4\x97m\xc4\x97 plisti visame pasaulyje. Pirmasis restoranas JAV atsirado 1794\xc2\xa0m. Bostone._NEWLINE_Daugelis restoran\xc5\xb3 patiekalus vis dar tiekdavo ant stalo dideliuose induose, i\xc5\xa1 kur valgytojai \xc4\xafsid\xc4\x97davo patys (Service \xc3\xa0 la fran\xc3\xa7aise; tokie restoranai buvo vadinami \xe2\x80\x9e\xc5\xa1eimyninio stiliaus\xe2\x80\x9c restoranais). Tai lankytojus versdavo grei\xc4\x8diau valgyti._NEWLINE_Kitas aptarnavimo stilius, kai padav\xc4\x97jai atne\xc5\xa1a l\xc4\x97k\xc5\xa1tes su patiekalais, o valgytojai \xc4\xafsideda patys, buvo vadinamas Service \xc3\xa0 la russe. Teigiama, kad \xc5\xa1\xc4\xaf stili\xc5\xb3 \xc4\xaf Pranc\xc5\xabzij\xc4\x85 atne\xc5\xa1\xc4\x97 kunigaik\xc5\xa1tis Kurakinas po 1810\xc2\xa0m., o tada jis paplito Anglijoje ir kitose \xc5\xa1alyse._NEWLINE_Tre\xc4\x8dias aptarnavimo stilius, kai patiekalai atne\xc5\xa1ami valgytojams sud\xc4\x97ti u\xc5\xbesakytomis porcijomis, vadinamas \xe2\x80\x9eamerikieti\xc5\xa1ku aptarnavimu\xe2\x80\x9c, nors \xc5\xa1is stilius atsirado ne Amerikoje.\n_START_SECTION_\nKinija\n_START_PARAGRAPH_\nManoma, kad restoran\xc5\xb3 tipo maitinimo \xc4\xafstaigos jau buvo XI a. Kaifenge\xc2\xa0\xe2\x80\x93 Song\xc5\xb3 dinastijos \xc5\xa1iaurin\xc4\x97s Kinijos sostin\xc4\x97je. \xc5\xa0is miestas tuomet tur\xc4\x97jo vir\xc5\xa1 1 mln. gyventoj\xc5\xb3, popierini\xc5\xb3 pinig\xc5\xb3 sistem\xc4\x85, maitinimo tradicijas. Manoma, kad restoranai atsirado i\xc5\xa1 arbatos nam\xc5\xb3 ir tavern\xc5\xb3, kurios maitindavo ir apgyvendindavo keliautojus. Kaifenge atsirad\xc4\x99 restoranai maitino ne tik keliautojus bet ir paties miesto gyventojus._NEWLINE_To meto restoranai skyr\xc4\x97si virtuve, kain\xc5\xb3 masteliais, religini\xc5\xb3 reikalavim\xc5\xb3 tenkinimu. Prakti\xc5\xa1kai kiekvienas restoranas tur\xc4\x97davo nema\xc5\xbe\xc4\x85 meniu, pagal kur\xc4\xaf lankytojai u\xc5\xbesakin\xc4\x97davo norimus patiekalus. Apie 1275\xc2\xa0m. ra\xc5\xa1\xc4\x97: \xe2\x80\x9eHang\xc5\xbeou gyventojus sunku patenkinti. Jie pateikia \xc5\xa1imtus u\xc5\xbesakym\xc5\xb3\xc2\xa0\xe2\x80\x93 vienas nori ko nors kar\xc5\xa1to, kitas\xc2\xa0\xe2\x80\x93 \xc5\xa1alto, tre\xc4\x8dias\xc2\xa0\xe2\x80\x93 drungno, ketvirtas\xc2\xa0\xe2\x80\x93 v\xc4\x97saus. Vienas nori virto, kitas\xc2\xa0\xe2\x80\x93 \xc5\xbealio, tre\xc4\x8dias\xc2\xa0\xe2\x80\x93 kepto, ketvirtas\xc2\xa0\xe2\x80\x93 spirginto.\xe2\x80\x9c\n_START_SECTION_\nMusulmon\xc5\xb3 pasaulis\n_START_PARAGRAPH_\nViduram\xc5\xbei\xc5\xb3 musulmon\xc5\xb3 pasaulyje restoranai atsirado ma\xc5\xbedaug tuo pa\xc4\x8diu metu kaip ir Kinijoje. Restoranai, kuriuose lankytojai gal\xc4\x97davo u\xc5\xbesisakyti patiekalus pagaminimui, jau minimi X a. pabaigoje._NEWLINE_Musulmon\xc5\xb3 Ispanijos restoranuose buvo maitinama patiekiant tris patiekalus. \xc5\xa0i\xc4\x85 tradicij\xc4\x85 \xc4\xafved\xc4\x97 Ziriabas, kuris tvirtino, kad maist\xc4\x85 reikia pateikti trimis sykiais\xc2\xa0\xe2\x80\x93 prad\xc5\xbeioje sriuba, po to\xc2\xa0\xe2\x80\x93 pagrindinis patiekalas ir galiausiai\xc2\xa0\xe2\x80\x93 desertas."